मुनाफावसूली से तेजी थमी, सेंसेक्स 295 अंक टूटा  
पिछले पांच कारोबारी सत्रों में करीब 1,045 अंक मजबूती दर्ज करने वाला सेंसेक्स 295.30 अंक की गिरावट के साथ 18,211.52 अंक पर बंद हुआ।
मुनाफावसूली ने शेयर बाजारों में पांच दिन से जारी तेजी पर शुक्रवार को लगाम लगा दिया। रीयल्टी और वाहन कंपनियों के शेयरों में बिकवाली से सेंसेक्स 295 अंक टूटकर बंद हुआ।  पिछले पांच कारोबारी सत्रों में करीब 1,045 अंक मजबूती दर्ज करने वाला सेंसेक्स 295.30 अंक की गिरावट के साथ 18,211.52 अंक पर बंद हुआ। कारोबार के दौरान एक समय यह दिन के निचले स्तर 18,159.82 अंक को छू गया था।  इसी तरह, नेशनल स्टॉक एक्सचेंज का निफ्टी भी 87.50 अंक टूटकर 5,458.95 अंक पर बंद हुआ। कारोबार के दौरान निफ्टी दिन के निचले स्तर 5,441.95 अंक पर आ गया था। बाजार विश्लेषकों ने कहा कि हाल ही में बाजार में आई तेजी के बाद फंडों एवं खुदरा निवेशकों द्वारा उच्च स्तर पर मुनाफावसूली से बाजार की धारणा कमजोर हो गई। सेंसेक्स में शामिल 30 में से 25 कंपनियों के शेयर गिरावट के साथ बंद हुए।